Sinisten vt. puheenjohtaja Tiina Ahva kritisoi kovin sanoin Italiassa parhaillaan käytäviä neuvotteluja uudesta EU-parlamenttiryhmästä.

DEMOKRAATTI Demokraatti

Neuvotteluihin osallistuu myös perussuomalaiset, vaikka sitä Ahva ei tiedotteessaan erikseen mainitse.

Ahva pitää uutta ryhmää venäjämielisenä ja haitallisena EU-kriittisyyden edistämiselle Euroopassa.

– Järkevän EU-kritiikin tuhoksi koituu, jos sen ajaminen sidotaan Venäjän intresseihin Euroopassa. Liittovaltiosta haaveileville federalisteille on helppoa väittää, että kaikki kevyempää unionia ajavat kuuluvat pohjimmiltaan samaan venäjämielisten joukkoon. Siksi Kremlin hyödylliset idiootit tekevät suurta vahinkoa EU-kriittisyydelle, sanoo Ahva tiedotteessaan.

– Uuteen parlamenttiryhmään mukaan lähtevät puolueet voivat syyttää vain itseään venäjämielisyyden leimasta. Neuvotteluja vetävät puolueet – italialainen La Lega, ranskalainen Front National ja hollantilainen FPÖ – ovat avoimesti venäjämielisiä puolueita, jotka ovat solmineet julkisia yhteistyösopimuksia ja ottaneet vastaan vaalirahoitusta Kremlistä. Puolueet kehtaavat väittää itseään EU-kriittisiksi ja kansallismielisiksi samalla kun ruplat pursuavat puvuntaskusta, Ahva kirjoittaa.

– EU-kriitikon kannattaa harkita tarkkaan, minkälaiselle ryhmälle antaa äänensä. Siniset eivät kumarra Brysseliä eivätkä Moskovaa, vaan ajavat Euroopan valtioiden ja kansalaisten etua eli kevyempää unionia ja enemmän kansallista päätöksentekoa, Ahva päättää.